b'\n_START_ARTICLE_\nJoma\n_START_PARAGRAPH_\nJ\xc3\xb3ma \xe2\x80\x93 pramonin\xc4\x97 Ispanijos kompanija, besispecializuojanti sportin\xc4\x97s aprangos ir avalyn\xc4\x97s gamyboje. Kompanijos b\xc5\xabstin\xc4\x97 yra \xc4\xafsik\xc5\xabrusi Porltillo De Toledo, nedideliame miestelyje netoli nuo Toledo (Ispanija) provincijos administracijos centro.\n_START_SECTION_\n1965-2000\n_START_PARAGRAPH_\nKompanij\xc4\x85 1965 m. \xc4\xafk\xc5\xabr\xc4\x97 Fructuoso Lopez. Joma prad\xc4\x97jo savo produkcijos gamyb\xc4\x85 tur\xc4\x97dama vos 8 \xc5\xbemoni\xc5\xb3 kolektyv\xc4\x85. Palaipsniui Joma i\xc5\xa1sikovojo patikimo auk\xc5\xa1tos kokyb\xc4\x97s futbolo avalyn\xc4\x97s, futbolo aprangos, sportin\xc4\x97s avalyn\xc4\x97s ir kasdien\xc4\x97s aprangos gamintojo reputacij\xc4\x85._NEWLINE_1992 m. kompanija tapo pirmaujan\xc4\x8dia Ispanijoje pagal futbolo avalyn\xc4\x97s pardavimus. 1997 m. Joma tapo sal\xc4\x97s futbolui skirtos avalyn\xc4\x97s ir aprangos pardavim\xc5\xb3 lyderiu. 2000 m. ma\xc5\xbeyt\xc4\x97 Porltillo De Toledo \xc4\xafkurta gamykla i\xc5\xa1sivyst\xc4\x97 \xc4\xaf \xc5\xa1iuolaiki\xc5\xa1k\xc4\x85 70 000 m\xc2\xb2 ploto patalpas u\xc5\xbeiman\xc4\x8di\xc4\x85 \xc4\xafmon\xc4\x99. Joma \xc4\xafk\xc5\xabr\xc4\x97 savo mokslini\xc5\xb3 tyrim\xc5\xb3 centr\xc4\x85, kuris u\xc5\xbesiima nauj\xc5\xb3 sportin\xc4\x97s avalyn\xc4\x97s r\xc5\xab\xc5\xa1i\xc5\xb3 k\xc5\xabrimu bendradarbiaujant su Toledo Avalyn\xc4\x97s Tyrim\xc5\xb3 Asociacija ir Valensijos Biomechanikos Institutu.\n_START_SECTION_\n2001-2009\n_START_PARAGRAPH_\nDabartin\xc4\x97 Joma - tarptautin\xc4\x97 kompanija turinti savo dukterines \xc4\xafmones JAV, Vokietijoje, Kinijoje, Italijoje, Meksikoje, Honkonge, Panamoje bei platinanti savo prekes daugiau kaip 70 \xc5\xa1ali\xc5\xb3. Kompanija vysto gamyb\xc4\x85 Ispanijoje, Kinijoje ir Meksikoje bei apr\xc5\xabpina darbu daugiau kaip 1000 darbuotoj\xc5\xb3. 2007 m. Joma buvo priimta \xc4\xaf Ispanijos Pripa\xc5\xbeint\xc5\xb3 Prekini\xc5\xb3 \xc5\xbdenkl\xc5\xb3 Forum\xc4\x85 kaip vienas i\xc5\xa1 70 \xc5\xa1alies prek\xc4\x97s \xc5\xbeenkl\xc5\xb3, labiausiai paplitusi\xc5\xb3 pasaulyje bei lyderiaujan\xc4\x8di\xc5\xb3 savo srityje . 2007 m. kompanija teik\xc4\x97 param\xc4\x85 daugiau kaip 40 profesionali\xc5\xb3 komand\xc5\xb3 ir daugiau kaip 500 sportinink\xc5\xb3 visame pasaulyje. 2009 m. kompanija sudar\xc4\x97 r\xc4\x97mimo sutart\xc4\xaf su Ispanijos Lengvosios Atletikos Federacija, pagal kuri\xc4\x85 \xc5\xa1ios \xc5\xa1alies lengvaatle\xc4\x8diai keturis ateinan\xc4\x8dius metus rungtyniaus vilk\xc4\x97dami Joma sportin\xc4\x99 aprang\xc4\x85 .\n_START_SECTION_\nProdukcija\n_START_PARAGRAPH_\nKompanija gamina vyri\xc5\xa1k\xc4\x85, moteri\xc5\xa1k\xc4\x85 ir vaiki\xc5\xa1k\xc4\x85 sportin\xc4\x99 aprang\xc4\x85 bei avalyn\xc4\x99 tokioms sporto \xc5\xa1akoms kaip futbolas, tenisas, fitnesas, lengvoji atletika, sal\xc4\x97s futbolas.\n_START_SECTION_\nVadovyb\xc4\x97\n_START_PARAGRAPH_\nPrezidentas Fructuoso Lopez, kompanijos valdybos pirmininkas \xe2\x80\x93 Jose Manuel Lopez.'